Vil sette rekorder og ut i Europa, men først: – Kofferten full med Carlsberg
Mens Kåre Ingebrigtsen skal nyte rødvinsflasken som han fikk i gave fra Molde-trener Ole Gunnar Solskjær, har spillerne andre planer: – Kofferten er full av Carlsberg, smilte Christian Gytkjær, en av de to danskene som avgjorde på Aker stadion. Han scoret én gang og er med 18 mål toppscorer i ligaen, mens kapteinen Mike Jensen scoret de to andre i 3-1 seieren over Molde. – Nå må vi gå etter rekorder, sa kapteinen Jensen til TV2 etterpå. Les også: Rosenborg seriemester for 24. gang. – Vi skal ikke slippe oss nedpå. Vi går for alle rekorder som er. Og «the double». Og selvfølgelig komme oss ut i Europa neste år, sa Mushaga Bakenga til TV-kanalen og mente at «sprudlevann» var tingen. Molde hadde 71 poeng da de ble seriemester i 2014. RBK er nå på 62 poeng og har fortsatt 15 poeng å spille for. – Jeg tror vi kan vinne resten av kampene, smilte Kåre Ingebrigtsen. VG live: Slik var kampen Molde-Rosenborg. – Er det fem ligakamper igjen? Og et par cupkamper. Nå har vi lyst til å raske med oss det som er mulig å raske med seg, sa Rosenborg-sjefen til TV2. – Nå er jeg først og fremst stolt. At vi tar gullet allerede nå, er en enorm prestasjon. TV2-ekspert Freddy dos Santos fastslo at årets tippeliga hadde vært spennende i bare én serierunde, så våknet Rosenborg og var suverene. Les også: Slik kom RBK seg til semifinalen på straffekonk Under feringen på Aker stadion lørdag kveld plantet Pål André Helland RBK-flagget i midtsirkelen. – Da smilte jeg, fastslo Tore Reginiussen blidt til TV2. Det gjorde også Christian Gytkjær, som riktignok er cupmester med Nordsjælland tidligere, men det har vært noe helt annet i Rosenborg. – Nå har jeg vært en mye større del av det. Det var tøft i starten. Det tok litt tid å venne meg til det, sa Gytkjær, som hadde en tung start etter overgangen fra Haugesund - men så løsnet det skikkelig. Nå er han oppe i 18 ligamål og best i Norge. TV2-eksperten Jesper Mathisen sa under sendingen at Gytkjær egentlig bare har gjort det en kan forvente: – Spissen til Rosenborg skal være toppscorer. Jeg er imponert over Gytkjær, men han har spilt på et utrolig godt lag. Jeg tror Matthias Vilhjalmsson hadde blitt toppscorer om han hadde fått like mange sjanser, sa Mathisen.
Rosenborg-spillerne skal feire gullet på bussen hjem til Trondheim - men er samtidig klar på at de skal ta «the double» og Moldes poeng-rekord fra 2014 senere i høst.